KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2022. november 23-i ülésére)


TÁRGY: 		BUDAI ADRIENN MÁRIA LAKÁSBÉRLETI JOGVISZONYÁNAK MEGHOSSZABBÍTÁSA


Kiskőrös Város Önkormányzatának (a továbbiakban: Bérbeadó) Képviselő-testülete a 169/2017. számú határozatával bérbe adta, az Önkormányzat tulajdonában lévő, Kiskőrös belterületi 2650/2/A/14 helyrajzi számon nyilvántartott, természetben  6200 Kiskőrös, Luther Márton tér 6. IV. emelet 14. ajtószám alatt lévő 54 négyzetméter alapterületű komfortos lakást Budai Adrienn Mária (a továbbiakban: Bérlő) részére 2017. október 26. napjától 2019. október 25. napjáig 2 éves időtartamra. A Bérbeadó az EFOP-1.2.11-16-2017-00054 azonosítószámú „Fészekrakó” program keretében a fenti ingatlanban teljes körű építési beruházást valósít meg. Az ingatlanban történő felújítási munkákra tekintettel Bérbeadó a Bérlő részére felajánlotta és a Bérlő elfogadta az Önkormányzat tulajdonában lévő, Kiskőrös belterületi 3044 helyrajzi számon nyilvántartott 55 négyzetméter alapterületű, természetben 6200 Kiskőrös, Nagy Imre tér 1. szám alatt lévő 1 szoba, 1 nappali-konyha, 1 előszoba, 1 fürdőszoba, 1 WC, 1 éléskamra, 1 tároló, helyiségekből álló összkomfortos lakást a Képviselő-testület által jóváhagyott lakásbérleti jogviszony időtartamára.

Kiskőrös Város Képviselő- testülete a fentiekben nevesített alapszerződést egy alkalommal – 133/2019. számú határozatával - 2 éves időtartamra meghosszabbította.
Budai Adrienn Mária lakásbérleti szerződése a veszélyhelyzettel összefüggő átmeneti szabályokról szóló 2021. évi XCIX. törvény 152. § (1) bekezdése értelmében a 2021. október 14. napján érkezett írásbeli nyilatkozata szerint 2022. december 31. napjáig meghosszabbodott.

Budai Adrienn Mária 2022. november 10. napján kérelmet nyújtott be lakásbérleti jogviszonya meghosszabbítása iránt, mivel lakásproblémáját önhibáján kívül továbbra sem tudja megoldani, a napi ingázás Kiskőrös és Kecskemét között nagyon megterhelő lenne ő és gyermeke számára.
Kérelmező 2016-tól a Kiskőrösi Bem József Általános Iskola pedagógusa, a székhelyiskola és a tagintézmények testnevelés munkaközösségének vezetője, ő koordinálja a térség diákversenyeit. Kiváló kapcsolatot ápol a Magyar Diáksport Szövetséggel. Kiskőrösön jól beilleszkedtek, a várost nagyon megszerették. 
Az intézmény vezetője támogatja kérelmét, szeretett és tisztelt kollégája a nevelőtestületüknek.

Az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet 6. § (3) bekezdése alapján – költségelven szakemberek részére kiadott lakások esetén - a Képviselő-testület a lakásbérleti jogviszonyt – különösen indokolt esetben–legfeljebb három alkalommal, alkalmanként legfeljebb 2 évi időtartamra meghosszabbíthatja, amennyiben a bérlőnek nincs lakbér- és közüzemi díj hátraléka és szerződésben vállalt valamennyi kötelezettségét szerződésszerűen, késedelem nélkül teljesítette.

Budai Adrienn Mária lakásbérleti jogviszonyának időtartama alatt a szerződéses kötelezettségeit maradéktalanul, határidőben teljesítette, ideértve a lakbér és a közüzemi díjak megfizetését is.


A fentiekre tekintettel javaslom, hogy a Képviselő-testület a város szakember-ellátottságának biztosítása érdekében adja bérbe a Kiskőrös belterületi  3044 helyrajzi számon nyilvántartott, természetben 6200 Kiskőrös, Nagy Imre tér 1. szám alatti, 1 szoba, 1 nappali-konyha, 1 előszoba, 1 fürdőszoba, 1 WC, 1 éléskamra, 1 tároló helyiségekből álló 55 négyzetméter alapterületű összkomfortos lakást Budai Adrienn Mária részére 2023. január 01. napjától 2024. december 31. napjáig terjedő 2 éves időtartamra, de legfeljebb a Kiskőrösi Bem József Általános Iskolánál fennálló munkaviszonya időtartamára.


Kiskőrös, 2022. november 15.
	


	Domonyi László s.k.,
	polgármester




HATÁROZAT-TERVEZET

A Képviselő-testület

1. egyetért azzal, hogy a város szakember-ellátottságának biztosítására az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet 6. § (1) bekezdése értelmében Kiskőrös Város Önkormányzatának üzleti vagyonát képező Kiskőrös belterületi 3044 helyrajzi számon nyilvántartott, természetben 6200 Kiskőrös, Nagy Imre tér 1. szám alatti, 1 szoba, 1 nappali-konyha, 1 előszoba, 1 fürdőszoba, 1 WC, 1 éléskamra, 1 tároló helyiségekből álló 55 négyzetméter alapterületű összkomfortos lakásra vonatkozóan a bérleti jogviszony Budai Adrienn Mária részére 2023. január 01. napjától 2024. december 31. napjáig 2 éves időtartamra, de legfeljebb a Kiskőrösi Bem József Általános Iskolánál fennálló munkaviszonya időtartamára meghosszabbításra kerüljön.
2. kezdeményezi a lakásbérleti szerződés közös megegyezéssel történő módosítását és a határozat-tervezetben foglaltak szerinti tartalommal történő megkötését. 
3. felhatalmazza a polgármestert a határozat-tervezet mellékletét képező módosításokkal egységes szerkezetbe foglalt lakásbérleti szerződés aláírására.

Felelős:	polgármester
Határidő:	azonnal

